text: 劉士禎，字吉侯，號須彌，江西吉安府萬安縣民籍。明朝政治人物。生平.萬曆四十六年壬戌科進士。都察院觀政，三年十月授廣東韶州府推官。會樂昌連山之獄株連甚眾，士禎讞之得其情，力雪之，人交服其明允。繼授廣西道御史，上疏言五事：一曰審勢以培脈，二曰虛衷以御下，三曰核餉在精兵，四曰安民在獎廉，五曰課績在修職，上嘉納之。尋奉巡按浙江，海塘沖決，所在漂溺，士禎單騎行視，以身先，督諸守土，不數月而功告成。覆命巡按黔中，安南盤江暴漲雷厲，歲溺無算，士禎請創雄城，排山鎖水，連雲永鎮。時鎮遠苗巴香等作亂，士禎剿撫有功，加服俸二級，以直聲見忌，左遷廣東廉使。適惠陽兵火之後，賊首鄒豺子等兇焰不靖，士禎攝惠潮事，息心擘畫，滅渠散黨，惠潮以安。未幾流寇蹂躪荊沔，深入藍臨，以窺粵之惠昌，兩路大吏交章薦禎監軍，奉命再至韶為制府，前驅賊潰圍奔北，有平寇碑以紀其事。繼升福建右藩，隨遷湖廣左藩，楚三方受寇，薦加兇殣，士禎請蠲乞賑，設粥平糴，所活無算。尋升應天府府尹，籌度軍餉，及期轉輸，升通政使司左通政，嚴禁煩囂，封駁章奏，心切救時疏凡數上，舉劾之事一秉於公。尋以疾乞休，不允，轉擢兵部左侍郎，加刑部尚書，賜鬥牛服。所著有《結霄樓》、《澄觀樓》、《藜光圍稿》、《三秉丹堂集》。從兄劉廷佐，萬曆四十四年丙辰進士，任御史。
metadata: erhwenkuo/wikipedia-zhtw
metadata: 劉士禎
metadata: https://zh.wikipedia.org/wiki?curid=7429627